2017 a fost unul dintre cei mai buni ani pentru economia românească, arată datele statistice. Producţia în economie a avansat cu peste 6 procente, iar asta a dus şi la creşterea numărului de angajaţi.

Numărul angajaţilor din economie a ajuns la aproape 4,9 milioane la sfârşitul lunii noiembrie a anului trecut. Numărul este cu peste 120.000 mai mare decât în aceeaşi lună a anului precedent. Atunci, companiile aveau 4,7 milioane de angajaţi.

În industria prelucrătoare au fost angajaţi cei mai mulţi oameni - peste 24.000. Aproape jumătate dintre aceştia şi-au găsit un loc de muncă în fabricile de maşini şi componente auto.

Firmele au avut nevoie şi de mai mulţi oameni de vânzări, aşa că numărul angajaţilor din comerţ a sporit cu peste 21.000.

Cu aproape 20.000 de oameni a crescut şi numărul salariaţilor din sănătate şi asistenţă socială, conform datelor INS.

Sunt şi sectoare care au trebuit să renunţe la personal, în special în industria extractivă. Sunt acum cu 2.200 de angajaţi mai puţin. Şi numărul salariaţilor din bănci şi asigurări s-a redus. Scăderea este de doar 100 de persoane.